[{"text_idx": "#000002", "text": "Poeni byddi di\u2019n gwneud yn ddrwg yn dy arholiadau? Teimlo\u2019n sa\u0302l am y peth? Beth fedri di ei wneud i beidio poeni cymaint? Cysylltodd person ifanc a\u0302 Coda\u2019r Meic am gyngor."}, {"text_idx": "#000006", "text": "Dwi efo ofn mawr gwneud yn ddrwg yn fy arholiadau ac yn pryderu cymaint nes i mi gael cur pen a niwl ymennydd ofnadwy. Dwi\u2019n crio am y pethau lleiaf a gyda chur pen cyson sydd yn atal mi rhag cadw dim o\u2019r wybodaeth dwi\u2019n adolygu i mewn. Dwi\u2019n eithaf twp yn barod, felly os nad ydw i\u2019n pasio yna nid oes gen i unrhyw gyfle mewn bywyd. Mae\u2019n debyg nad oes gen i unrhyw obaith beth bynnag gan fod fy nheulu i\u2019n eithaf tlawd."}, {"text_idx": "#000008", "text": "Nid ti yw\u2019r unig un. Mae llawer o bobl ifanc yn profi straen a phryder oherwydd pwysau ysgol, fel arholiadau. Mae\u2019n gyffredin hefyd i boeni am yr effaith gall yr arholiadau yma ei gael ar dy ddyfodol. Edrycha ar rai o\u2019r erthyglau sydd wedi\u2019u cyhoeddi ar Meic yn ystod ein hymgyrch arholiadau arbennig gyda llawer o awgrymiadau a chyngor \u2013 clicia yma."}, {"text_idx": "#000010", "text": "Paid rhoi pwysau ar dy hun"}, {"text_idx": "#000011", "text": "Mae\u2019n ymddangos fel dy fod di\u2019n rhoi pwysau mawr arnat ti dy hun gyda\u2019r arholiadau yma. Rwyt ti\u2019n meddwl bod ffaelu yn golygu nad fydd gen ti unrhyw gyfle mewn bywyd. Er ei fod yn naturiol i bobl ifanc deimlo fel hyn wrth wynebu\u2019r fath bwysau, nid yw\u2019n wir o reidrwydd. Mae hyn yn lot mawr o bwysau arnat ti, fydd yn gallu cael effaith ar dy iechyd emosiynol, ac o ganlyn, lefelau pryder."}, {"text_idx": "#000014", "text": "Ti\u2019n dweud bod pryder yn rhoi cur pen i ti, a bod hyn yn atal ti rhag astudio. Wyt ti wedi profi pryder o\u2019r blaen? Os mai dyma\u2019r tro cyntaf, ceisia beidio teimlo anobaith. Mae yna lawer o bethau gallet ti ei wneud i reoli pryder, o dechnegau myfyrio ymwybodol (mindfulness) i ymarfer anadlu. Edrycha ar wefan Mind sydd a\u0302 llawer o wybodaeth am y cyflwr ac awgrymiadau am sut i\u2019w reoli dy hun."}, {"text_idx": "#000015", "text": "Mae\u2019n bwysig gwerthfawrogi bod yr ymennydd yn gweithio\u2019n galed iawn ar hyn o bryd. Felly mae angen cymryd seibiant i orffwyso ac ymlacio, Bydd cymryd cyfnodau byr i ffwrdd o\u2019r astudio yn helpu, fel arall gall fod yn anodd iawn canolbwyntio a chadw gwybodaeth i mewn. Heb gymryd seibiant efallai nad fydd astudio yn gweithio a byddi di\u2019n profi\u2019r hyn y galwaist yn \u2018niwl ymennydd\u2019. Os wyt ti\u2019n teimlo panig, bydd 20 munud i ti dy hun yn dy helpu i glirio\u2019r meddwl. Efallai bydd rhai o\u2019r apiau ar ein herthygl gwefannau tawelu\u2019r meddwl yn ddefnyddiol."}, {"text_idx": "#000016", "text": "Ffordd dda i gymryd amser o\u2019r adolygu ydy ymarfer corff. Cer am dro neu i\u2019r ganolfan hamdden leol am awr. Er mai dim ond awr o saib o\u2019r astudio ydyw, mae ymarfer corff yn debygol o wneud i ti deimlo wedi adfywio ac yn barod i fynd eto."}, {"text_idx": "#000017", "text": "Bydda\u2019n garedig i ti dy hun a gwobrwyo dy hun wrth astudio. Gallet ti wylio rhaglen deledu dros amser cinio, neu hanner awr o wrando ar gerddoriaeth ar o\u0302l te. Mae hyn yn ysgogwr wych ac yn rhoi ychydig o amser ymlacio i ti yn ystod y cyfnod astudio."}, {"text_idx": "#000018", "text": "Mae\u2019r pethau ti\u2019n bwyta yn cael effaith ar berfformiad dy gorff. Mae\u2019n bwysig bwyta diet iach beth bynnag, ond yn enwedig o bwysig os wyt ti\u2019n defnyddio dy ymennydd cymaint. Anghofia am y coffi, diodydd egni a bwyd sothach. Edrycha ar awgrymiadau\u2019r BBC am yr opsiynau iach i ti ystyried."}, {"text_idx": "#000020", "text": "Pob lwc gyda dy arholiadau a chofia gofalu am dy hun."}, {"text_idx": "#000022", "text": "Mae arholiadau ac asesiadau yn gallu bod yn anodd ar unrhyw un. Weithiau efallai byddet ti\u2019n hoffi siarad am bethau gyda rhywun fel nad yw pethau yn dod yn ormod o bwysau. Mae Meic yma i ti bob dydd rhwng 8yb a hanner nos. Bydd ein cynghorwyr cyfeillgar yn gwrando ac yn cynnig gwybodaeth, cyngor ac eiriolaeth gyfrinachol ac am ddim. Cysyllta ar y ffo\u0302n (080880 23456), neges testun (84001) ac ar y we."}, {"text_idx": "#000025", "text": "Yn rhad ac am ddim!"}]